
A régi, használt bútor megmentése a jelen jövőjének

Középpontban a fenntarthatóság és értékmegőrzés
A mai világban a megújuló és meg nem újuló erőforrások túlzott kihasználásának
következtében, olyan kihívásokkal kell a társadalomnak, a vállalatoknak és a világgazdaságnak
szembenéznie, amelyek elkerülhetetlenné teszik a termelési és vásárlási szokások
megváltoztatását.
A fenntartható fejlődés elérése érdekében az utóbbi évtizedekben újabb törvények szabályozzák
a gyártási folyamatokat és a szervezetek törekednek a környezetbarát előállításra. Jelenleg
ebben a formában működik a faipar és a bútorgyártás is, ugyanakkor a kérdés az, létezik e
hatékonyabb megoldás?
A kutatómunkám hipotézise, hogy a használt és régi bútorok, tárgyak összegyűjtése, felújítása
és árusítása, miként támogatja a környezetvédelmet és a fenntarthatóságot, nem mellesleg
felébreszti a társadalom kötődését a múlt értékei iránt. Tanulmányomban továbbá választ
keresek arra, hogyan tud érvényesülni előzőekben leírt elvek alapján működő, használt bútorok
kereskedelmével foglalkozó vállalkozás a magyar piacon.
A dolgozatomban során az alábbi kérdésekre keresek választ:
• Hogyan működik a fenntartható bútorgyártás napjainkban?
• Hogyan változott az elmúlt időszakban a használt tárgyak iránti kereslet?
• Milyen makro- és mikrokörnyezeti tényezők támogatják a vállalkozást?
• Milyen marketingkommunikációs eszközökkel tudja felkelteni és fenntartani az
érdeklődést egy ilyen szervezet?
• Milyen hasonló nemzetközi vállalkozások léteznek és hogyan működnek?
• Fogyasztói felmérés keretében választ keresek arra, hogyan viszonyulnak a vásárlók a
használt bútorokhoz?
• Hogyan befolyásol az érzelmi kötődés egy vásárlási döntést? Mennyire fontos a mai
társadalomnak az értékek megmentése és hagyomány megőrzése a bútorokon,
tárgyakon keresztül?
Kutatásom módszertana illeszkedik a dolgozat témájához. Szekunder és primer kutatási
módszert is alkalmazok. Tanulmányomban felhasználok egy általam készített fogyasztói
kérdőívet és szakértői interjúkat.
Eredményként megállapítható, hogy a tervezett vállalkozás támogatja a fenntartható fejlődést
és segíti a körforgásos gazdasági modell kialakulását, ezzel hozzájárul környezetünk
megóvásához is.



